मां की धड़कन और खुशबू से ब्रेस्टफीडिंग होती आसान; दिवाली पर मेंस्ट्रुअल कप करती गिफ्ट
इंदौर की डॉ. नीरजा पौराणिक 33 साल से गायनेकोलॉजिस्ट हैं और वुमन हेल्थ पर काम कर रही हैं।  वह सैनिटरी पैड्स के खिलाफ अभियान चला रही हैं और महिलाओं को मेंस्ट्रुअल कप बांट रही हैं।
ज्यादातर महिलाएं यूट्रस की सेहत को नजरअंदाज करती हैं। कई महिलाओं को ब्रेस्ट फीडिंग का सही तरीका नहीं पता। ऐसे में इंदौर की डॉ. नीरजा पौराणिक ने महिलाओं की सेहत को संवारने के लिए कई कदम उठाए।
वह 33 साल से गायनेकोलॉजिस्ट हैं और उनका मकसद मां-शिशु के साथ ही पर्यावरण को सुरक्षित बनाना है।
वह सैनिटरी पैड्स के खिलाफ अभियान चला रही हैं और महिलाओं के बीच मेंस्ट्रुअल कप बांटकर उन्हें जागरूक कर रही हैं।
‘ये मैं हूं’ में आज मिलिए 65 साल की डॉ. नीरजा पौराणिक से।
खानदान की पहली डॉक्टर हूं
मेरे पापा मशहूर वकील रहे हैं। दादाजी का भी सोशल वर्क में काफी नाम रहा। वह चाहते थे कि मैं डॉक्टर बनूं। मैं अपने परिवार की पहली डॉक्टर हूं।
दादाजी को डायबिटीज थी। वह मेरे हाथ से ही इन्सुलिन लगवाते। उन्हें मुझ पर बहुत गर्व था। मैं उनकी खुशी के लिए डॉक्टर बन गई।
MBBS की पढ़ाई के दौरान हो गई शादी
एमबीबीएस के थर्ड ईयर में मेरी शादी हो गई। उस समय मैं 21 साल की थी। हालांकि, पापा मेरी शादी के लिए बिल्कुल राजी नहीं थे। उन्हें लगता था कि मेरी शादी हो गई तो मैं आगे नहीं पढ़ पाऊंगी और कभी डॉक्टर नहीं बन पाऊंगी। लेकिन एक अंकल ने उन्हें समझाया कि लड़के की फैमिली बहुत अच्छी है।
इसके बाद पापा ने मेरे होने वाले हस्बैंड से वादा लिया कि वह मुझे आगे पढ़ने देंगे। मेरे हस्बैंड खुद डॉक्टर हैं तो उन्होंने भी पापा को विश्वास दिलवाया कि मेरी पढ़ाई बीच में नहीं छूटेगी।
हस्बैंड और फैमिली के सपोर्ट से आज मैं 33 साल से गायनेकोलॉजिस्ट हूं।
आगे बढ़ने से पहले पोल के जरिए बताएं अपनी राय:
बच्चे होने के बाद शुरू किया करियर 
शादी के बाद पढ़ाई को जारी रखना मुझे बहुत मुश्किल लगा। तब मैं पढ़ भी रही थी, एग्जाम भी दे रही थी और पर्सनल लाइफ भी मैनेज कर रही थी। मैं जब इंटर्नशिप कर रही थी, तब 1982 में मुझे बेटा हुआ। 1986 में बेटी हो गई।
तब कभी-कभी मन में यह बात आती कि हस्बैंड अच्छे मिल गए हैं तो मैं पढ़ाई छोड़ देती हूं। लेकिन जब भी मैं कमजोर पड़ती, वह मेरी ताकत बन जाते। उन्होंने मुझे बहुत प्रेरित किया। 1990 में मैंने इंदौर के बॉम्बे हॉस्पिटल से अपना करियर शुरू किया।
छोटे बच्चे और नई-नई नौकरी, ऐसे में बच्चों को संभालना बहुत मुश्किल रहा।
गायनेकोलॉजिस्ट की नौकरी आसान नहीं है। कभी भी डिलीवरी के लिए कॉल आ जाती और दौड़कर हॉस्पिटल पहुंचना पड़ता है। मेरा मायका पास में था तो मैं बच्चों को मां के घर छोड़ देती क्योंकि मेरे सास-ससुर रतलाम में रहते थे।
उस दौर को आज भी याद करती हूं तो हस्बैंड को शुक्रिया कहती हूं क्योंकि उन्होंने ही मुश्किल वक्त में मेरी हिम्मत बढ़ाई।
ट्रैफिक जाम में महिला की डिलीवरी कराई
2016 की बात है। मैं अपने हस्बैंड के साथ उज्जैन जा रही थी। उस समय महाकाल मंदिर में एक मेला लगा था। सड़क पर इतना ट्रैफिक था कि हमें 2 घंटे जाम में बीत गए।
इस जाम में एक एम्बुलेंस भी फंसी हुई थी। लगातार सायरन बज रहा था तो मुझे लगा कि कोई मरीज बहुत मुश्किल में है। मैं कार से उतरकर एम्बुलेंस की तरफ बढ़ी। उसमें एक प्रेग्नेंट महिला थी। मैंने उसकी डिलीवरी करवाई, लेकिन बच्चे के गले में गर्भनाल लिपटी हुई थी, जिससे बेबी की जान को खतरा था। यहां मेरी ब्रेस्टफीडिंग की ट्रेनिंग काम आई। मैंने मां को तुरंत बेबी को दूध पिलाने को कहा, जिससे गर्भनाल कमजोर हो गई और बच्चे की जान बच गई।
25 साल से बता रही हूं ब्रेस्ट फीडिंग का सही तरीका 
जब मैं स्टूडेंट थी तब मुझे 3 दिन के लिए एक वर्कशॉप में भेजा गया। यह वर्कशॉप ब्रेस्टफीडिंग प्रमोशन नेटवर्क ऑफ इंडिया ने आयोजित की थी।
उस समय मुझे इसे अटेंड करने का मन नहीं था। मैं सोच रही थी कि मुझे ही इसमें क्यों भेजा जा रहा है, लेकिन इस वर्कशॉप ने मुझे पूरी तरह बदल दिया। अब मैं पिछले 25 साल से ब्रेस्ट फीडिंग के क्षेत्र में सोशल वर्क कर रही हूं।
दरअसल, ब्रेस्ट फीडिंग को लेकर हमारे समाज में कई गलत धारणाएं हैं। आजकल महिलाएं न्यू बॉर्न बेबी तक को फॉर्मूला मिल्क पिला रही हैं। नवजात के लिए फॉर्मूला मिल्क पिज्जा, बर्गर, मैगी जैसे फास्ट फूड की तरह है। इसी वजह से बच्चों में डायबिटीज, हार्ट प्रॉब्लम जैसी कई बीमारियां बढ़ रही हैं।
हर महिला को समझना चाहिए गोल्डन ऑवर का महत्व 
मैं कॉलेज, हॉस्पिटल समेत कई जगह पर महिलाओं को ब्रेस्टफीडिंग के बारे में जागरूक करती हूं। महिलाओं को 6 महीने तक बच्चे को अपना दूध ही पिलाना चाहिए। हर महिला को गोल्डन ऑवर का महत्व समझना चाहिए।
इसका मतलब है कि जब बच्चा पैदा होता है तो मां को उसे अपनी छाती से लगाना चाहिए। वह पहले 10 मिनट तक मां की धड़कन महसूस करता है। बच्चे की सूंघना की क्षमता बहुत ज्यादा होती है। 15 मिनट बाद वह मां की ब्रेस्ट को खुद ही मुंह में लेकर दूध पीने लगता है। यह कुदरत है, लेकिन ज्यादातर मांएं ऐसा नहीं करवातीं।
महिलाओं को यूट्रस हेल्थ के प्रति बना रही जागरूक
बच्चों के साथ-साथ मैं महिलाओं को उनकी खुद की सेहत का ध्यान रखने को कहती हूं। महिलाओं में यूट्रस से जुड़ी कई तरह की बीमारी देखने को मिलती हैं। उसे हेल्दी बनाना बहुत जरूरी है। यूट्रस रिमूव किए बिना इसका ट्रीटमेंट मुमकिन है।
यूट्रस की हेल्थ के लिए एक डिवाइस आती है, जिसे मिरेना (Mirena) कहते हैं। यह इंट्रा यूट्रीन डिवाइस होती है जो कॉपर टी की तरह दिखती है। यह कॉन्ट्रासेप्शन का तो काम करती ही है, साथ ही इससे एंडोमेट्रियल कैंसर का रिस्क कम होता है। यह डिवाइस पीरियड्स की हैवी ब्लीडिंग, फाइब्रॉएड, एनीमिया और एंडोमेट्रियोसिस से भी बचाती है।
सैनिटरी पैड्स के खिलाफ चला रही हूं अभियान 
मैं सैनिटरी पैड्स के खिलाफ अभियान चला रही हूं और मेंस्ट्रुअल कप को लेकर जागरूकता फैला रही हूं। सैनिटरी पैड्स सेहत के साथ ही पर्यावरण को नुकसान पहुंचा रहे हैं। सैनिटरी पैड्स कई केमिकल और प्लास्टिक से बनते हैं जिसे नष्ट होने में 800 साल लग जाते हैं। इससे रैशेज भी होते हैं।
सोचिए, एक महिला अपनी जिंदगी में कितने सैनिटरी पैड्स इस्तेमाल कर कचरा बढ़ा रही है। इससे बेहतर है कि सिलिकॉन से बने मेंस्ट्रुअल कप इस्तेमाल करें।
यह पॉकेट फ्रेंडली के साथ-साथ इकोफ्रेंडली हैं। गायनेकोलॉजिस्ट होने के नाते मैं अपने हर मरीज को इसके बारे में बताती हूं। उन्हें इससे फायदा भी हुआ है। मैं उन्हें कहती हूं कि अपना एक ग्रुप बनाएं और इसे सोशल मीडिया पर ज्यादा से ज्यादा प्रमोट करें।
हर महिला को आते-जाते इसके बारे में बताएं। माउथ पब्लिसिटी से भी काफी महिलाएं इस बारे में अवेयर हो रही हैं।
दिवाली पर मेंस्ट्रुअल कप बांटे 
मेंस्ट्रुअल कप के बारे में मैंने कोरोना के दौरान अवेयरनेस फैलानी शुरू की। इस दौरान हॉस्पिटल का स्टाफ पीपीई किट में काम कर रहा था। ऐसे में महिला स्टाफ के लिए सैनिटरी पैड्स बदलना मुश्किल था। मैंने उन्हें मेंस्ट्रुअल कप दिए।
इससे उन्हें बहुत फायदा हुआ। बार-बार सैनिटरी पैड्स बदलने की झंझट से तो मुक्ति मिली, रैशेज भी नहीं हुए। इसी तरह मैंने पिछली दिवाली अपने घर के हाउस हेल्प स्टाफ को मिठाई और साड़ी के साथ मेंस्ट्रुअल कप गिफ्ट किए।
मैंने अपनी कुक से साड़ी कैसी लगी, पूछा तो उन्होंने जवाब दिया कि साड़ी तो अच्छी है लेकिन जो मेंस्ट्रुअल कप आपने दिया, वो बहुत काम का है। वह बहुत खुश हुई।
कोरोना हुआ तो होम आइसोलेशन में सीखा गाना 
2021 में मुझे कोरोना हुआ और मेरा होम आइसोलेशन में इलाज चला। वह मेरी जिंदगी का सबसे डिप्रेसिंग मूवमेंट रहा।
अपने दिमाग की निगेटिविटी को दूर करने के लिए मैंने ऑनलाइन म्यूजिक क्लास जॉइन कर ली। अब मैं बहुत अच्छा गाना गाने लगी हूं। मैं रोज 45 मिनट रियाज करती हूं।
इसके लिए मैंने टीचर भी रखा है। मुझे गाना बहुत अच्छा लगता है और यह मुझे काफी रिलैक्स करता है।
मेरा मानना है कि हर महिला को अपने शरीर के बारे में जानकारी होनी चाहिए, तभी वह अच्छी मां और सेहतमंद महिला बन सकती है। ब्रेस्टफीडिंग और मेंस्ट्रुअल कप के बारे में अगर छोटे-छोटे ग्रुप में, आस-पड़ोस या परिवार में बात होगी तो सोचिए इस छोटे से कदम से कितनी महिलाएं जागरुक होंगी।